Ná Alet in Die Bronberger oor dié teedrinkery gelees het, het sy besluit om haar oorblywende twee foto’s vir die Bronnie te gee. Sy sê dat sy mal is oor die geskiedenisstories in die Bronnie.
Alet sê sy weet nie wie al die mense op die twee foto’s wat sy vir die Bronnie gestuur het, is nie. Sy meen dat hulle met die koninklike besoek aan Suid-Afrika geneem is. Sy herken die koninklikes en Jan Smuts op die foto’s, maar weet nie wie die dogtertjie is wat die geskenk oorhandig nie.
Prinsesse Elizabeth en Margaret, voor, ontvang ‘n geskenk van ‘n onbekende dogtertjie met hulle 1947 besoek aan Suid-Afrika. Jan Smuts en die koningin kan in die agtergrond gesien word
Alet Maritz vertel hoe sy die foto’s in die hande gekry het. Sy sê dit was iewers vroeg in die 1950’s en die hele Kerkplein was opgemaak. Sy dink dit was vir die kroning van prinses Elizabeth. Daar was ‘n kraampie op die plein wat foto’s verkoop het. Op pad werk toe het Alet die foto’s vir vyf sjielings gekoop.